የሩሲያ፣ቱርክ እና ኢራን መሪዎች የሶሪያ ጦርነት መቋጫ በሚያገኝበት ዙሪያ በአንካራ መክረዋል
የሩሲያ፣ቱርክ እና ኢራን መሪዎች የሶሪያ ጦርነት መቋጫ በሚያገኝበትና በሀገሪቱ ፈጣን ልማት በሚረጋገጥበት ዙሪያ በአንካራ መክረዋል፡፡ሶስቱ መሪዎች በውይይታቸው ከሶሪያ ሽብርተኝነትን በማጥፋት ብሄራዊ ደህንነቷን በማስጠበቅ ነፃ እና ዲሞክራሲያዊ ምርጫ እንድታስተናግድ ለማስቻል ነው ተብሏል፡፡የበርካታ ሚሊዮኖችን ህይወት የቀጠፈው እና ለስደት የዳረገው የሶሪያ የሰባት አመታት ጦርነት እስካሁንም መቋጫን ሳያገኝ ቀጥሏል፡፡በሶሪያ ጦርነት ውስጥ መፍትሄን እናመጣለን ብለው እጃቸውን ያስገቡት ሩሲያ፣አሜሪካ፣ቱርክ እና ኢራን የሀገራቸውን ብሄራዊ ጥቅም ከማስከበር በስተቀር መፍትሄን ማምጣት ሳይችሉ ቀርተዋል፡፡ሩሲያ እና ቱርክ በሶሪያ የፕሬዚዳንት በሽር አላሳድ መንግስትን በመደገፍ ክንዱ እንዲፈረጥም ከማድረጋቸው ባለፍ ለበርካታ ሶሪያዊያን ህልፈተ ህይወት ምክንያት እንደሆኑም ነው የመካከለኛው ምስራቅ ፖለቲከኞች ሲፅፉ የቆዩት፡፡ከዚህ ቀደም እንደ አውሮፓዊያኑ የዘመን ቀመር 2017 ህዳር ወር በቱርክ ጥሪ አቅራቢነት ፕሬዚዳንት ቭላድሚር ፑቲን ፣ፕሬዚዳንት ሀሰን ሮሀኒ እና ረሲፕ ጣይብ ኤርዶሀን በሩሲያዋ ሶቺ ከተማ ተገናኝተው በሶሪያ ሰላም እንዲሰፍን እና ጦርነት እንዲያበቃ ሀገራቱ ጦራቸውን እንዲያስወጡ ቢስማሙም ተግራዊ ሳይደረግ ቀርቷል፡፡አሁን እንደተባለው ከሆነ ግን በሶሪያ ለሰባት አመታት ነግሶ የቆውን ጦርነት በቃህ ለማለት ሩሲያ፣ቱርክ እና ኢራን በአንካራ ተገናኝተው መምከራቸውን ነው አልጀዚራ በዘገባው ያሰፈረው፡፡የሶስቱ ሀገራት መሪዎች በአንካራ ተገናኝተው የሶሪያ ጦርነት ሊያበቃ ይገባል ፤በምትኩ ሀገሪቱ በኢኮኖሚ በመድቀቋ እና ዜጎቿ ለርሀብ እና ስደት በመዳረጋቸው የመልሶ ግንባታ የልማት ስራዎች መፋጠን እንደሚገባቸው በውይይታቸው መነሳቱ ተነግሯል፡፡መሪዎቹ በሶሪያ ጉዳይ በአንካራ ሲመክሩ ይህ ለሁለተኛ ጊዜ ሲሆን ካለፈው አመት ጀምረው መፍትሄ እናመጣለን ቢሉም ሳይሳካላቸው ቆይቷል፡፡ በቱርክ ኢስታንቡል ዩኒቨርሲቲ ተመራማሪ የሆነው መንሱር አኩጉን፤ ሶስቱ ሀገራት በሶሪያ ሰላም ጉዳይ ቀስ በቀስዳማግባባት እየመጡ እንደሆነ እና የዚያችን ሀገር ችግር በዘላቂነት ለመፍታት ተነስተዋል ሲል በትንታኔው አንስቷል፡፡ፕሬዝዳንት ቭላድሚር ፑቲን በሶሪያ ሰላም ውይይት ዙሪያ  ቱርክ እና ኢራን ከሩሲያ ጋር በመሆን ላሳዩት ትብብር ምስጋናቸውን ያቀረቡ ሲሆን ውይይቱ ውጥንቅጧ ለወጣው ሶሪያ አንድ መሆን እና ከአለም አቀፍ ሽብርተኝነት ለመጠበቅ ወሳኝ ነው ብለዋል፡፡ፕሬዝዳንት ረሲቭ ጣይብ ኤርዶሀን ደግሞ በሶሪያ ሽብርተኞች መጥፋታቸው ለሀገሪቱ ፖለቲካዊ አንድነት ለቱርክ ብሄራዊ ደህንነት ወሳኝ ምዕራፍ ነው ሲሉ ተደምጠዋል፡፡  የኢራኑ ሀሰን ሮሀን ድግሞ አሁን ከምናደርገው ውይይት ቀጥሎ በሶሪያ የተረጋገጠ ደህንነት፣ነፃ ምርጫ እና አዲስ ህገ መንግስት ለሀገሪቱ እንዲፀድቅ ማድረግ ነው ያሉት፡፡ቶፊቅ ሹማን የተባለ የሊባኖስ የፖለቲካ ተንታኝ በበኩሉ፥ ሩሲያ፣ኢራን እና ቱርክ በሶሪያ ያለውን ቀውስ ለማስቆም በአዲስ መልክ ስምምነት መግባታቸው እውቅና ሊቸረው የሚገባ ድርጊት ነው ብሎታል፡፡ይህ ሊሳካ የሚችለው ደግሞ በሶሪያ ምስራቃዊ ጉታ የአሳድ መንግስትን የሚፋለሙ ሀይሎች መዳከማቸው እና ቱርክ በሰሜናዊ ሶሪያ አፍሪን እየተጫወተች ባለችው ሚና ነው ሲል ተንታገኙ ያስደግፈዋል፡፡የቱርኩ ፕሬዝዳንት ረሲቭ ጣይብ ኤርዶሀን ሩሲያና ኢራን ለአሳድ መንግስት በሚያደርጉት ድጋፍ በምስራቃዊ ጉታ ግዛት የከፋ ሰብዓዊ ቀውስ እንዲፈጠር ምክንያት ሆነዋል የሚሉትን ፖለቲከኞች ሲነቅፉ ቆይተዋል፡፡ሶስቱ ሀገራት በሶሪያ መረጋጋትን ለመመለስ ከአፍሪን የተሰደዱ ሰዎችን በመመለስ እና በምስራቃዊ ጉታም መረጋጋትን ለመፍጠር ሀገራቱ መነጋገራቸው ነው የተነገረው፡፡ቱርክ ግን በአፍሪን ላይ ከፍታ የነበረውን ወታደራዊ ዘመቻ ለማራዘም ሀሳብ እንዳላት ብትገልፅም ነገር ግን የሶሪያን ሰላም በማይረብሽ መልኩ እንደሆነ በማስታወቅ ነው፡፡ያም ሆነ ይህ ግን የሶስቱ ሀገራት መሪዎች የጦርነት ማብቂያ የሚናፈቅባት ሀገር ሶሪያ ፊቷን ወደ ልማት እንድትመለስ እና ሰላሟም እንዲረጋገጥ መወያየታቸውን እና ለሀገሪቱ የሚበጀውን የወደፊት አቅጣጫ እንደሚከተሉ ተዘግቧል፡፡/አልጀዚራ/